钦定古今图书集成/明伦汇编/官常典/第359卷 > 毕懋康
## 钦定古今图书集成/明伦汇编/官常典/第359卷 > 毕懋康

按《明外史》本传：“懋康，字孟侯，歙人，万历二十六年进
士。以中书舍人简授御史。言内阁不当专用词臣，边
臣失律者，宜重按。部郎田大年、贺盛瑞，中书舍人丁
元荐，以忤权要废，当雪。疏留中视盐长芦，畿辅多河
渠，湮废不治。懋康言保定清河，其源发于满城，抵清
苑而南十里则汤家口为上闸，又十里则清杨为下”
闸，顺流东下，直抵天津，旁近易、安诸州。新安、雄完、唐、
庆都诸县，并通舟楫，仰其利。二闸刱自永乐初修于
嘉靖世，日久颓圯，急宜修复，民间得以济。不通，资灌
溉。而岁漕临、德二仓二十万石，饷保定、易州、紫荆诸
军，足使士卒宿饱。往者密云、昌平故不通漕。万历初，
总督刘应节、杨兆疏潮、白二河，陵、泉“诸水，岁漕山东、
河南、江北米各二十万石，以饷二镇，二镇之军赖之。
此可仿而行也。”诏从之。巡按陕西，疏陈边政十事，劾
罢副总兵王学书等七人，请建宗学如郡县学制。报
可。改按山东。擢顺天府丞。以忧去。天启四年起右佥
都御史，抚治郧阳。懋康雅负器局，敭历中外，与族兄
懋良并有清誉，称二毕懋良，字师皋。先懋康举进士，
由万载知县擢南京吏部主事，历副使，至左布政使，
俱在福建。赈饥民，减加派，抚降海寇，以善绩称。懋康
为巡抚之岁，懋良亦自顺天府尹擢户部右侍郎，督
仓场。魏忠贤以懋康为赵南星所引，欲去之。御史王
际逵劾其附丽邪党，遂削籍。而懋良亦以不附忠贤，
为御史张讷所论，落职闲住。兄弟相继去国，士论更
以为荣。崇祯初，起懋康南京通政使。越二年，召拜兵
部右侍郎，寻罢，而懋良亦起工部左侍郎。会京师戒
严，尚书张凤翔以下皆获罪，懋良得原，致仕去。久之，
懋康再起南京户部右侍郎，督粮储。旋引疾归。兄弟
皆卒于家。